എല്ലാറ്റിനും ഒരു സ്കൂള്, ഇലന്തൂരില് കോളജും സിഎഫ്എല്ടിസിയും ഇവിടെ തന്നെ ഇലന്തൂര്: ഇലന്തൂര് ഗവണ്മെന്റ് സ്കൂളില് തന്നെ സ്ഥാപനങ്ങള് പലതാണ്. ഹയര് സെക്കന്ഡറി സ്കൂള്, ഗവണ്മെന്റ് കോളജ് എന്നിവ സ്കൂള് കെട്ടിടത്തിലാണ് പ്രവര്ത്തിച്ചുവന്നിരുന്നത്. കോവിഡ് ചികിത്സാ കേന്ദ്രം കൂടി ഇവിടെ ആരംഭിച്ചു. സ്കൂളും കോളജും തുറക്കാന് തീരുമാനമായതോടെ സിഎഫ്എല്ടിസി എന്തു ചെയ്യുമെന്ന ആശങ്കയിലാണ് അധികൃതര്. കോളജ് തുറക്കാന് തീരുമാനം വന്നുവെങ്കിലും ഇലന്തൂരില് ക്ലാസ് തുടങ്ങിയിട്ടില്ല. കെട്ടിടം ഒഴിപ്പിക്കണമെന്നാവശ്യപ്പെട്ട് കോളജ് അധികൃതര് പഞ്ചായത്തിനു കത്തു നല്കിയിരുന്നു. സര്ക്കാര് നിര്ദേശ പ്രകാരമാണ് കോളജ് പ്രവര്ത്തിക്കുന്ന കെട്ടിടത്തില് സിഎഫ്എല്ടിസി ആരംഭിച്ചത്. പഞ്ചായത്ത് ഫണ്ടില് നിന്ന് 27 ലക്ഷം രൂപ ചെലവഴിച്ചാണ് കോവിഡ് ചികിത്സാ കേന്ദ്രം തുടങ്ങിയത്. സര്ക്കാര് സഹായം ലഭിച്ചത് 1.5 ലക്ഷം രൂപ മാത്രമാണ്. കഴിഞ്ഞവര്ഷം സ്കൂള് പരീക്ഷാ കേന്ദ്രമാക്കുന്നതിലേക്ക് ഒരു തവണ സിഎഫ്എല്ടിസി പൊളിച്ചു മാറ്റിയതാണ്. വീണ്ടും തുടങ്ങാന് 17 ലക്ഷം രൂപ കൂടി ചെല വഴിച്ചു. കോവിഡ് പൂര്ണവിമുക്തമാകാത്ത സാഹചര്യത്തില് സിഎഫ്എല്ടിസി പൂര്ണമായി പൊളിച്ചുമാറ്റേണ്ടെന്നാണ് പഞ്ചായത്ത് തീരുമാനം. സ്കൂളില് കുട്ടികള് കുറവായതിനാല് ഒഴിഞ്ഞുകിടക്കുന്ന ക്ലാസ് മുറികളില് കോളജ് ക്ലാസ് തുടങ്ങാനാണ് പഞ്ചായത്ത് നിര്ദേശം.